als_Latn dik_Latn sna_Latn
Presidenti Bujar Nishani dhe Presidenti i Zgjedhur, Ilir Meta kanë zhvilluar sot një takim në ambientet e presidencës. Takimi është zhvilluar gjatë mesditës dhe në qendër të tij ka qenë diskutimi për fazën tranzitore të kalimit të detyrës nga Presidenti në detyrë, Bujar Nishani te Presidenti i zgjedhur, Ilir Meta.
Sipas Kushtetutës, Ilir Meta do të marrë detyrën më 24 korrik. Ceremonia e betimit të kreut të shtetit bëhet në një seancë të posaçme të Parlamentit.
Mësohet se mbledhja e Kuvendit për betimin e kreut të ri të shtetit do të thirret nga Presidenti aktual Bujar Nishani. Në zbatim të Kushtetutës, kreu i shtetit do t’i kërkoj Kuvendit dhe grupet parlamentare mbledhjen e seancës së posaçme për betimin e Presidentit të ri.
Një burim pranë stafit të Ilir Metës tha se Presidentit të Zgjedhur i mjafton bashkëpunimi me Presidentin, Bujar Nishani për të përmbushur formalitetet e marrjes se detyrës së Presidentit në 24 korrik.
E drejta për mbledhjen e Kuvendit jashtë radhës nga kreu i shtetit bazohet në ligjin themeltar të shtetit. Neni 74 i Kushtetutës parashikon se “Kuvendi mblidhet në sesion të jashtëzakonshëm, kur kërkohet nga Presidenti i Republikës, nga Kryeministri ose nga një e pesta e të gjithë deputetëve”.
als_Latn als_Latn als_Latn als_Latn als_Latn